تورکیه باش ناظیر کؤمکچی‌سی نومان کورتولموش، "قطر بحرانی‌نین قارشی‌لیق‌لی آنلاییشلا، دیپلوماسی، مذاکره ایله، دانیشا‌راق آشیلماسی اوچون تلاش صرف ائتدیک‌لرینی سؤیله‌دی.
ایستانبول اسئنلردکی ایفطار پروقرامیندا دانیشان کورتولموش، بعضی عرب اؤلکه‌لری‌نین قطره ایستیقامت‌لی تحریم قرارینی قیمتلندیردی.
کورتولموش، بعضی اؤلکه‌لرین قطر ایله ایلیشیغینی کسمسیله باشلایان بحرانین بیر آن اوّل آشیلماسی اوچون تورکیه‌نین لازیم اولان تلاش گؤستردیگینی ایفاده ائتدی.
کورتولموش؛
"قطر بحرانی سببین‌دن یاشادیغیمیز یئنی بیر گرگینلیگین بؤلگه‌ده چوخ یوکسک بیر چاتیشما و کاوسا دؤنمه احتیمالی آچیقجا اورتادا دایانیر" دئدی.
کورتولموش، بعضی دایره‌لرین کاوس و وکالت ساواشلارییلا ایسلام دونیاسینی هدف آلدیق‌لارینی دا قید ائتدی.
کورتولموش؛
"1 میلیارد 700 میلیونلوق مسلمانین آغزی‌نین دادینی قاچیرماغا چالیشیرلار. یئر اوزونده بؤیوک بیر ساواشین اورتایا چیخماسینا، بو پارچا-پارچا بؤلگه‌نین، داها دا پارچالانماسینا تلاش ائدیرلر" ایفاده‌لرینی ایستیفاده ائتدی.
ایفطاردان سونرا ایستانبولدا یاشایان اوردولو همشهریلریله گؤروشن کورتولموش، بورادا دا ایران‌داکی ترور سالدیری‌لارینی قیمتلندیردی.
قطر بحرانی چیخمیشکن ایراندا دا بومبا‌لارین پارتلاماسی‌نین تصادفی اولمادیغینی وورغولایان کورتولموش؛
"قایدا اولا‌راق سیزه بونو دئییرم کی، هر هانسی بیر اؤلکه‌ده بیر ترور تشکیلاتی بیر ترور حرکتی ائدیرسه، او ترور تشکیلاتین‌دان داها گوجلو بیر کشفیاتا صاحب اولان بیر اؤلکه‌نین و یا اؤلکه‌لرین او ایش ایچینده الی واردیر" دئدی.
